Papersnake/gushiwen huggingface dataset:
送张君河朔之行
徐积（宋代）

尝闻此道春来迟，山中积雪埋狐狸。黄河三月冰正合，朔风凛凛吹人衣。

吁嗟客路正寒苦，数千里外将何为。答云此去非徒尔，有如羽翼投高枝。

主人之贤闻天下，出门舍此将安之。嗟予赠此复何说，少年养取胸中奇。

古人之学不可废，丈夫之操不可移。江淮之上亲且老，临行须约将归时。

边城吹角客心乱，此时应望东南飞。
山寺寻僧
王称（宋代）

寻山忆慧能，问偈遇真僧。竹覆山门雪，花藏古殿灯。

千家供法食，一衲絓疏藤。不是遗经咒，多应悟上乘。
西塘图为姑苏吴隐君题
孙蕡（明代）

放臣海曲怀京华，孤旅天涯念乡国。谁传此意入图画，令我一见三叹息。

毗陵野老吴中人，旧与季子曾相亲。太湖三万六千顷，荡漾咫尺阊门云。

姑苏台荒烟树绿，下着诗翁数椽屋。凉风洲渚芙蓉开，细雨林园木瓜熟。

画船挝鼓海天晴，越女新裁白纻轻。馆娃宫暗暮云合，子夜歌阑春水生。

季家风雅谁与比，况是吴兴外孙子。曲几时摊旧赐书，牙签满插前朝史。

南来无复少年狂，茅栋低低一炷香。久嫌尘居隘容膝，更置别业开西塘。

西塘隐约湖山曲，塘边还种虎邱竹。对酒菰蒲照座明，捲帘鸥鹭当窗浴。

此图风致真可人，点染直欲穷天真。平子愁来独长咏，张衡老去谁为邻。

吾观季子好风骨，正好还家及秋律。笔床茶灶逐天随，莼菜鲈鱼莫相失。
驱车上东门
柳如是（明代）

我登北邙上，下望如蚁位。陇水匝树杪，乌鹊成夜魅。

笙竽列长杨，丹旐空悦媚。朝见贵人入，暮见名上累。

昔有苏仙人，千年一归视。华表化犹猢，铜人亦垂泪。

感此巢神山，长松读丹秘。此事下我欺，药成非汝类。

孺子何无谋，日夕甘寤寐。
清樾轩二首 其一
曾纡（宋代）

卧听滩声㶁㶁流，冷风凄雨似深秋。江边石上乌臼树，一夜水长到梢头。
江楼夕望招客
白居易（唐代）

海天东望夕茫茫，山势川形阔复长。
灯火万家城四畔，星河一道水中央。
风吹古木晴天雨，月照平沙夏夜霜。
能就江楼消暑否？比君茅舍较清凉。
又作文评
蔡清（明代）

最爱前人一语真，豪华落尽见真淳。我今特与梅花约，桃李相逢各认春。
倦寻芳 秋日偶书
周翼椿（清代）

长天雨歇，秋意萧森，遣兴清昼。翠茗时烹，沈水自添金兽。

捲珠帘，步苔径，苧衣薄薄轻凉逗。讶年华，竟匆匆近了，重阳时候。

看篱下、黄花开遍，几阵风生，暗香盈袖。摘取归来，终日碧窗相守。

一抹残霞天已暮，画屏秋静黄昏后。写风光，入诗囊，已成还又。
四时白纻歌五首 其四 冬白纻
沈约（南北朝）

寒闺昼密罗幌垂，婉容丽色心相知。双去双还誓不移，长袖拂面为君施。
送马善徵致仕还吴
郑岳（明代）

君去洞庭何处住，海门迢递接东瓯。湖田岁熟收粳稻，烟渚秋高弄钓舟。

漫说孔明无将略，早知若水是仙流。浮生万事何时尽，都把閒情付白鸥。
别范建康
赵蕃（宋代）

早日学诗才得穷，人穷乃复愧诗工。
如公久已独步外，顾我何堪猥诵中。
岁晚人家方墐户，地长客子尚飘蓬。
如闻深讲救荒政，忍使箪瓢独屡空。
怀帅惟审郎中戴公司成
汤显祖（明代）

著冠须访戴，脱冠须访帅。
磊磊一心人，离离十星岁。
戴公入山水，淡迹分明昧。
喜沾清悟姿，不惜沉冥醉。
帅生能造酒，酒色清如菜。
高谈常夜分，哀歌忽雷溃。
两君真晋人，土性有痴慧。
相见即相亲，了非心所解。
如云堕江光，颠倒影在内。
心欢常若兹，日月亦清快。
重来断清啸，不复可人在。
彯撇事诗酒，挪拏坐巾带。
帅生烟雾中，戴公江海外。
但想即成笑，寄书亦何赖。
送临川王丞秩满造朝
赵汝鐩（宋代）

我来学制君哦松，数月握手臭味同。
君今南浦我送客，水萍风云何匆匆。
别酒未釂白玉斝，椎鼓催发斜阳红。
青霄迫逐不少借，指日便入明光宫。
祖鞭先著气射斗，好吐平生经纶胸。
临汝诗卷如束笋，殿阁正欠赓薰风。
自怜鱼游沸釜中，羡君遇顺如飞鸿。
愿寄一语随君东，问讯西湖南北峰。
六歌 五溪深
方殿元（清代）

五溪深，鱼鳖网尽伤人心。伏波昔下槃瓠国，矍铄悲歌夜吹笛。

十万征人未尽归，千年流水声凄恻。今时鼠窃是何意，幽谷深山盗名字。

东南盗贼应声气，将帅旌旄横满地。官军三载住长沙，万马齐驱非地利。

壁垒坚营休士卒，食尽锋摧待其毙。巴陵南畔最卑湿，瘴雨岚风四时急。

画角吹残刁斗断，征人相抱旌竿泣。南天杀气操生死，雁飞未到衡阳止。

欲寄音书一问家，家过衡阳几千里。
秋晨坐莲池上意态欲仙因钓鱼作鲙代粥凉沁诗脾喜赋一章
邓云霄（明代）

爽气凄清水槛开，垂纶濯足兴悠哉。闲身已坐冰壶里，鲜鲙还擎雪片来。

传得鱼经新凿沼，更烹莼菜佐衔杯。银鳞翠鬣时堪掇，何必淞江有四鳃。
和韩子华相公同游王君贶园二首 其一
范纯仁（宋代）

隅陪旌旆纵春游，好景偏销倦客愁。红杏都开如趁赏，夭桃欲坼尚含羞。
送冯圆仲吏部出守邛州
周必大（宋代）

战伐惊前日，安危决此时。
诸侯今有望，万里子何之。
市骏甘求骨，呼鹰苦待饥。
寸心悬日月，不为去来移。
辛未元夜
郑刚中（宋代）

轻寒拥山城，远绿生春草。
迎神乐元夜。笑语闻蛮獠。
惟有团圆月，报我时节好，
寸灯岂为孤，卮酒未为少。
微醺短檠旁，人静茅屋小。
东窗独坐书怀
陆游（宋代）

秋豪外物不关心，竹坞梅村惜未深。
蓬户夜凉灯煜爚，盆山雨未木萧森。
洁斋入静三熏沐，宴坐降魔七纵擒。
但恨图书阙调护，不胜鼠啮与虫侵。
题荣禄第 其一
柯先荣（清代）

华堂耸立俯江流，十里长溪入望收。岩翠送青铺玉砌，日光破晓上银钩。

绣屏恍列千章树，锦缆斜牵一叶舟。领取河山佳气好，红栏杆外景悠悠。
和王元渤留题松寿岩白云庵寄郑顾道二首
王之道（宋代）

流水泠泠浸稻田，岩耕应费买山钱。
风梢雨盖摩霄汉，个里高人即地仙。
德州河上口号 其二
王士禧（清代）

思乡与怀古，望远临江楼。长歌指飞鸟，风起芦花秋。
咏蝉
欧必元（明代）

寒蝉依素影，嘹喨响长林。落日归云净，疏钟野寺阴。

佳人将素鬓，词客助清吟。浥露空阶下，弥坚贞素心。
杜沂游武昌，以酴醾花菩萨泉见饷，二首
苏轼（宋代）

酴醾不争春，寂寞开最晚。
青蛟走玉骨，羽盖蒙珠幰。
不妆艳已绝，无风香自远。
凄凉吴宫阙，红粉埋故苑。
至今微月夜，笙箫来翠巘。
余妍入此花，千载尚清婉。
怪君呼不归，定为花所挽。
昨宵雷雨恶，花尽君应返。
宜城即事
马敬思（清代）

宜城三万户，十载半凋零。画阁移蔬圃，朱门换荻屏。

烟波当晚碧，汀草出寒青。独上江亭望，渔镫乱客星。
和人谢送笔
项安世（宋代）

词源浩浩笔渠渠，合珥华簪从属车。
洗眼看题挥月字，惊心犹属仰空书。
云林旧截双鸣管，霜野新蒐八窍居。
遣送文房惭瘦劣，千军挥扫正椽如。
四块玉·马嵬坡
马致远（元代）

睡海棠，春将晚。恨不得明皇掌中看。霓裳便是中原乱。不因这玉环，引起那禄山，怎知蜀道难！
迈陂塘
吴藻（清代）

挽银河、甲兵净洗，黄金印大如斗。图开笔阵龙蛇舞，一片紫云新剖。

磨盾手、看运腕风生、著纸光穿透。芳塘半亩。误鸭鸭呼群，鱼鱼避影，鸲鹆眼双溜。

临池坐，出水芙蓉吐秀。红丝漾得春皱。郊原野色连天碧，不耐玉骢驰骤。

曾画否、合写个、淩波微步妃瘦。承平岁久。喜横槊诗歌，轻裘风度，草圣妙无偶。
潇湘道中
罗与之（宋代）

客行适潇湘，凄其岁云晏。
枯梢风骚劳，荒郊漶漫。
摵摵雨声急，皑皑雪花灿。
抽萦泥途深，眇默山堠远。
日莫欲税驾，天末扣孤馆。
米尽甑生尘，薪湿火不暖。
此意对三闾，似结束两重案。
人生如空华，百岁等抹电。
那忍听客尘，日夜苦相煎。
怀安名所败，饱食亲孰显。
茶承古昔训，险阻庸敢惮。
信知有此身，乃是一大患。
愁深不能寐，歌长未及乱。
门前车铎鸣，翰音复号旦。
春尽
杨先铎（清代）

艳阳天气近黄昏，芳草萋萋绿到门。雏燕习飞残雨径，乳鸠归哺夕阳村。

风吹柳絮黏衣桁，蝶抱桐花落酒樽。独坐芸窗谁是伴，坐看新竹倚云根。
郸州道中早行
邓肃（宋代）

疏帘不下纵荷香，梦破纱厨月满廊。
笑尽一杯鞭马走，恍疑山色是家乡。
戊辰元日到南华诗
朱翌（宋代）

清晓匆匆贺岁归，又随微雨渡曹溪。
祷晴原见五色羽，揭户方占一日鸡。
沙水半摇新略彴，云烟深护古伽黎。
曹源激水仍过颡，桃李无言下有蹊。
二月望日，递宿南宫，和尤延之右司郎署疏竹
杨万里（宋代）

此君见我眼犹青，笑我吟髭雪点成。
忆昔与君同舍日，听渠将雨作秋声。
夜来递宿三更悄，叶底春寒一倍生。
梦入故园数新笋，穿篱破藓几茎茎。
鹧鸪天·化度寺作
吴文英（宋代）

池上红衣伴倚阑，栖鸦常带夕阳还。殷云度雨疏桐落，明月生凉宝扇闲。
乡梦窄，水天宽。小窗愁黛淡秋山。吴鸿好为传归信，杨柳阊门屋数间。
六代祖师赞
释文礼（宋代）

内外中间，觅罪不得。
瞌睡醒来，眼睛突出。
一从归去皖公山，直至如今没踪迹。
方蒙仲秘书哀诗三首
刘克庄（宋代）

万驽骀里一龙媒，朝发瑶池暮玉台。
介甫尤称原妙质，资深亦叹轼奇才。
席前宣室思渠久，帆近蓬莱作麽回。
此去不应重谪堕，海山笙鹤待君来。
同韩介玉过月溪上人玉雪轩
张昱（元代）

高僧习静之所在，绕院竹梧生昼阴。此境应居玉堂侧，是谁移置雪山深？

铜瓶薝卜不自供，碧椀醍醐为我斟。老得一闲君所赐，小车随处有山林。
次韵陆岩老祠部见寄五首 其四
葛胜仲（宋代）

词场弱岁以文鸣，落落寒松见老成。剧郡神君频结课，中台郎位早飞声。

当年威令千人废，此日精神一座倾。欲试閒窗鸿笔健，春容诗轴灿琼英。
蜂
俞允文（明代）

春晴逢谷雨，泛滥绕林篁。
逐醉萦轻袂，缠花猎异香。
丛栖悬玉宇，叠构隐金房。
灵化知何术，神功寄药王。
登楼次朋上人韵
释绍嵩（宋代）

落日生春色，桃花笑不休。
鹤飞湖草迥，风止客帆收。
远树天疑尽，江平水却流。
愁来无处去，为子上高楼。
过石濑山庄次郑平山寅丈韵
钱文爵（明代）

低擅千秋胜，泉流三径分。涧芳生暮色，石壁乱春云。

幽意花同惬，岩香鸟共闻。到来余远思，萝月绿纷纷。
游湖上昭庆寺
陈尧佐（宋代）

湖边山影里，静景与僧分。
一榻坐临水，片心闲对云。
树寒时落叶，鸥散忽成群。
莫问红尘事，林间肯暂闻。
读元微之诗有感
周紫芝（宋代）

从古才高少识真，此公句法老尤新。世间言语浑无用，天上吹嘘却要人。

但遣前旒知妩媚，莫嫌后榻有嚬呻。梦中富贵能多少，空使清流作怒嗔。
登君山二首
孔武仲（宋代）

径欲涉方壶，沧溟何太远。
试登君山杪，直望苍梧晚。
寂无织尘动，迥快千里眼。
胜境真少伦，仙山连禁苑。
莲花山吟
丘逢甲（清代）

须弥山势趋中华，南来到海奇而葩。不知何年碧海上，变现出此青莲花。

罡风吹花忽山立，山灵直取花为家。群山万叶护花起，濛濛海气生青霞。

玲珑藕孔达海眼，中辟洞穴藏龙蛇。偶传花妖骇世耳，时见仙药胎灵芽。

筠篮采药有山客，洞天琪草寻三桠。山深往往遇灵境，异果或得安期瓜。

仙翁在山工造梦，纷纷鼠穴行牛车。峰头布席作重九，幕天夜转星河斜。

人间万梦一夕聚，蝶愁蚁喜争相哗。山灵醒眼观幻相，岁岁见惯宁嗟呀。

空青终古此山色，众星遍阅恒河沙。或云文山昔登此，帝舟南望天之涯。

花中世界忽破碎，胡尘满眼空咨嗟。力图南徼存帝统，荒山走处人争誇。

千年来者少此客，薜萝山鬼应相揶。我归于潮已四载，看山未得探幽遐。

近游偶泛北溪棹，海风淅淅吹蒹葭。苍山忽现菡萏色，直倚天半云难遮。

青鞋布袜意先往，泊舟径欲穷嵢岈。千村万落出山下，山光青尽连桑麻。

一庵傍麓佛貌古，老僧云气生袈裟。香厨石泉沁寒碧，松枝閒拾烹山茶。

绕庵微径转愈上，山农冬暖方烧畬。岩苔半脱过虎迹，林香未散喧蜂衙。

于时身入莲花里，眼中山势尤盘拿。天空海阔见真面，独立万古何槎枒！

登山未半全势出，祗觉雄秀无能加。天池玉井俨在目，奇石离立如辟邪。

慨将灵秘贶我觌，此意既拜山灵嘉。竟让文山凌绝顶，山灵亦恐吾疵瑕。

林间选石久坐眺，苍然暮色催栖鸦。下山回望留后约，山月送客明归槎。

梦神趾离夕引我，洞天仙乐陈皇娲。须臾緤马碧云顶，山河历历隆而洼。

云中缥缈瞰人世，目厌战气腾蛮蜗。愿化莲花作台坐，海上与佛同结跏。
桃
晁说之（宋代）

江南桃叶齐，江北桃根低。
各自擅风流，人情千载迷。
桃花竟谁比，风雨日凄凄。
乾道七年册皇太子四首
佚名（隋代）

建储以贤，闢宫于东。
典册既德，筮占既后。
济济卿士，锵锵鼓钟。
天子戾止，盛哉礼容。
江路梅
方蒙仲（宋代）

翁仲为余泣，江头负月明。
一从少陵死，此路断人行。
埽花游·和仲可子大
况周颐（清代）

海棠过却，费宝鸭沈烟，茜窗多暝。暮愁惯领。更楼阴惨绿，罥春暝病。皱水前池，别有惊鸿倩影。怯明镜。说憔悴近来，人比花更。
高处谁共凭。忆俊约年时，月圆风定。采香路迥。只金铃，未减惜花情性。杜宇声声，不管梨云梦冷。晚霞靓。唱庭花，隔帘犹听。
贵游
罗隐（唐代）

馆陶园外雨初晴，绣毂香车入凤城。

八尺家僮三尺箠，何知高祖要苍生。
黄筌画金盆鸽孟蜀屏风者也一首
苏籀（宋代）

孟氏观阙尝鲜新，虬虬栱桷翔青冥。可怜当年百事足，鬼眼未遽窥高明。

铺首仓琅百楼耸，宝帘珠带关银屏。风台露榭敞锦缬，朝朝暮暮吹竽笙。

鹅溪白茧冰雪清，黄史舐笔研丹青。屏间观者诚粲者，醉颊融煖兰膏匀。

金槃滴取宫桃露，点𪑮铅朱三昧处。融怡宿粉晕娇红，一片辞枝三月暮。

妙趣忘言心独睹，花好更教宫女妒。綵翎降趾戏宫廷，啄哺驯和谢笼籞。

蹠石窥盆刷羽仪，天乐凤箫鶱欲举。智者创物仁者守，何嗟及矣何追咎。

当时高岸尚微茫，零落萍蓬入谁手。华堂粉壁倚叉竿，五十年前亡是叟。

细说盈亏阅今古，我曹知爱当知恶。此间风韵出成都，花上杜鹃啼最苦。

见之坐右久弥新，咄咄庸工难与语。
次韵许季韶通判雪观席上
范成大（宋代）

把酒临风瑞露倾，琼浆何用谒云英？
卷帘雨脚银丝挂，倚杖江头绿涨生。
岭海一凉苏暑病，山林千籁试秋声。
兹游奇绝忘羁宦，惭愧烟中短棹横。
高平县东私路
李贺（唐代）

侵侵槲叶相，木花滞寒雨。
今夕山上秋，永谢无人处。
石溪远荒涩，棠实悬辛苦。
古者定幽寻，呼君作私路。
秋日寄李支使
姚合（唐代）

秋思朝来起，侵人暑稍微。晓眠离北户，午饭尚生衣。

山静云初白，枝高果渐稀。闻君家海上，莫与燕同归。
眼儿媚·楼上黄昏杏花寒
阮阅（宋代）

楼上黄昏杏花寒。斜月小栏干。一双燕子，两行征雁，画角声残。一绮窗人在东风里，洒泪对春闲。也应似旧，盈盈秋水，淡淡春山。一
和薛秀才寻梅花同饮见赠
白居易（唐代）

忽惊林下发寒梅，便试花前饮冷杯。白马走迎诗客去，

红筵铺冷舞人来。歌声怨处微微落，酒气熏时旋旋开。

若到岁寒无雨雪，犹应醉得两三回。
裴将军剑舞赋附歌
乔潭（唐代）

洸洸武臣，耀雄剑兮清边尘。威戎夷兮率土来宾，焉用轻裙之妓女，长袖之才人。
晓寻荒途过石柱板障二岩观龙潭
李达（明代）

险径细如绳，束在白云岭。一拳石虽微，导人入佳境。

缀露蛛织网，缠岩根结瘿。折得幽篁枝，拄到万山顶。

石柱板障岩，结构绝奇警。状拟屋庐深，趣合性分静。

野水循除鸣，长漱竹千梃。高躅惭巢由，胜槩等箕颍。

俯窥七龙潭，二潭隐不省。其馀五潭宽，怪石恣驰骋。

传云蛟可罾，金鳞耀潭影。吾将学陵阳，道术味要领。
同郑一过方斋又往山堂初夜微风雨作步至城外
韩淲（宋代）

得雨逢秋一醉同，老身随处为从容。笑花斋外言谈久，桂树门边步武通。

漫挟两儿常兀兀，既来三友莫匆匆。夜凉共踏朦胧月，赢取归桥满袖风。
鉴湖清隐为赵圭玉赋
刘崧（元代）

先生旧隐镜湖边，柳屋荷汀引钓船。听雨有时烧烛坐，看云长是挟书眠。

松花春酿开山瓮，菱米秋收当水田。此日严趋金马召，他年应遣画图传。
予来儋耳得吠狗曰乌觜甚猛而驯随予迁合浦过澄迈泅而济路人皆惊戏为作此诗
苏轼（宋代）

乌喙本海獒，幸我为之主。
食余已瓠肥，终不忧鼎俎。
昼驯识宾客，夜悍为门户。
知我当北还，掉尾喜欲舞。
跳踉趁僮仆，吐舌喘汗雨。
长桥不肯蹑，径度清深浦。
拍浮似鹅鸭，登岸剧虓虎。
盗肉亦小疵，鞭箠当贳汝。
再拜谢恩厚，天不遣言语。
何当寄家书，黄耳定乃祖。
题东湖二首 其一
张毣（宋代）

解愠薰风拂面凉，藕花极目送清香。三千宫女青罗盖，都作酡颜酒晕妆。
和范石源咏双莲三首
袁说友（宋代）

江妃瑟里恨沈沈，万点红边意转深。
拥出三千歌舞罢，翠绡萦得两同心。
乌鲁木齐杂诗之物产 其四十二
纪昀（清代）

牧场芳草绿萋萋，养得骅骝十万蹄。只有明驼千里足，水销山径卧长嘶。
流求歌
黄遵宪（清代）

白头老臣倚墙哭，颓髻斜簪夜惨绿。自嗟流荡作波臣，细诉兴亡溯天蹴。

天孙传世到舜天，海上蜿蜒一脉延。弹丸虽号蕞尔国，问鼎犹传七百年。

大明天子云端里，自天草诏飞黄纸。印绶遥从亦士颁，衣冠幸不珠崖弃。

使星如月照九州，王号中山国小球。英簜双持龙虎节，绣衣直指凤麟洲。

从此苞茅动人贡，艳说扶桑茧如瓮。酋豪入学还请经，天王赐袭仍归赗。

尔时国势正称强，日本犹封异姓王。只戴上枝归一日，更无尺诏问东皇。

黑面小猴投袂起，谓是区区应余畀。数典横徵贡百牢，兼弱忽然加一矢。

鲸鲵横肆气吞舟，早见降幡出石头。大夫拔舍君含璧，昨日蛮王今楚囚。

畏首畏尾身有几，笼鸟惟求宽一死。但乞头颅万里归，妄将口血群臣誓。

归来割地献商于，索米仍输岁岁租。归化虽编归汉里，畏威终奉吓蛮书。

一国从兹臣二主，两姑未觉难为妇。称臣称侄日为兄，依汉依天使如父。

一旦维新时事异，二百馀藩齐改制。覆巢岂有完卵心，顾器略存投鼠忌。

公堂才锡藩臣宴，锋车竟走降王传。刚闻守约比交邻，忽尔废藩夷九县。

吁嗟君长槛车去，举族北辕谁控诉？鬼界明知不若人，虎性而今化为鼠。

御沟一带水溶溶，流出花枝胡蝶红。尚有丹书珠殿挂，空将金印紫泥封。

迎恩亭下蕉阴覆，相逢野老吞声哭。旌麾莫睹汉官仪，簪缨未改秦衣服。

东川西川吊杜鹃，稠父宋父泣鸲鹆。兴灭曾无翼九宗，赐姓空存殷七族。

几人脱险作逋逃，几次流离呼伯叔？北辰太远天不闻，东海虽枯国难复。

毡裘大长来调处，空言无施究何补？只有琉球恤难民，年年上疏劳疆臣。
陛见日随例赐枇杷诗一首
林文俊（明代）

江海重承召命新，彤庭虎拜觐龙鳞。君恩似借微臣宠，仙果先龙内府珍。

翠篚擎来金弹满，冰盘捧出绛珠匀。荐馀正席尝偏好，未有涓埃答帝仁。
雪中池上
范纯仁（宋代）

碧玉为池白玉堤，千林万木尽花开。携宾欲觅开尊处，祇得清香辨野梅。
锦溪次赵令韵二首
王执礼（宋代）

困人天气近清明，花信风来拂面轻。
屏却鸣驺成独往，绿杨阴里听莺声。
春日皇甫司勋见过余出小鬟以筝琶侑觞司勋为
何良俊（明代）

灯下曾观舞丽华，小庭亦复沸筝琶。
近来此乐无人解，独有牛家与白家。
中秋月
高登（宋代）

绣江再见中秋月，岁去月圆人尚缺。
相望千里共婵娟，苦恨亭亭照离别。
今夕一尊谁与同，孟光举案对梁鸿。
众雏立侍俨成列，以次持杯寿乃翁。
乃翁看月揩病目。手足顽麻头发秃。
但愿团圞三十秋，不计东西与南北。
漫成 其五
刘基（明代）

病身劳应接，长日掩荏扉。燕子来何晚，春归寒未归。
恭寿先生于黄山深谷得杖一枝双茎盘曲节目轮囷首尾仍吾并为一极离奇瑰异之观为作短歌
华龙翔（清代）

恭寿之杖一而两，夏后双龙落吾掌。恭寿之杖两而一，駏蛩相吾几忘匹。

骊珠百六节可数，追琢丁丁缺鬼斧。八年刊木遍神州，遗却黄山笑神禹。

或言轩辕丹灶多遗薪，烬馀裂石蟠灵根。双丫竞茁不相让，欲劈未劈成轮囷。

或言扶桑相纠老东溟，孙枝迸出仍骈颖。九乌长喙日夜啄，节目蚴虬堕残梗。

我来欲把不敢触，恐是生蛟遭缚束。先生兴至时捉之，不借云軿驾双鹄。

世途夔峡从崎嵚，扶携直过三山曲。
太原题厅壁
裴度（唐代）

危事经非一，浮荣得是空。白头官舍里，今日又春风。
过文觉显公房
苏轼（宋代）

斓斑碎玉养菖蒲，一勺清泉潢石盂。
净几明窗书小楷，便同尔雅注虫鱼。
岳阳楼
刘长卿（唐代）

行尽清溪日已蹉，云容山影两嵯峨。
楼前归客怨秋梦，湖上美人疑夜歌。
独坐高高风势急，平湖渺渺月明多。
终期一艇载樵去，来往片帆愁白波。
咏史 其一 羊祜
陈普（宋代）

群心争欲剸公闾，愁杀凌云醉老奴。缓带轻裘信潇洒，曾知晋事已如吴。
二十三日送客寒溪还视邑事食时过节推周文犹高卧未起愒然嗟羡以诗戏之
薛季宣（宋代）

惊起周公梦，三竿日倍高。被毡吟不用，州县职徒劳。

脂辖驱邮置，金车困贼曹。几如陈处士，龙卧楚江皋。
题所南老子推篷竹图
钱良右（元代）

南翁高卧似渊明，不种黄花种竹君。挂起北窗长见此，苍烟一抹带斜曛。
游集灵观
文天祥（宋代）

小洞烟霞国，重阳风雨秋。
欧公嵩岳步，朱子武夷舟。
香火真吾职，觥筹且此游。
龙山马台事，糠秕旧王侯。
子瞻赠岭上老人次韵代老人答
苏辙（宋代）

岭头卢老一炉灰，长短根茎各自栽。
轻贱已消先世业，知君海上去仍回。
游莲峰
曹勋（宋代）

绝壑垂萝莲出泥，灵根泻碧潄春曦。
支筇得住烟云上，剩看飞流溅沫时。
秋夜小洞庭离宴诗
苏源明（唐代）

浮涨湖予莽迢遥，川后礼予扈予桡。横增沃予蓬仙延，

川后福予易予舷。月澄凝予明空波，星磊落予耿秋河。

夜既良予酒且多，乐方作予奈别何。
游潭柘岫云寺即事杂咏得诗六首 其一
弘历（清代）

攀云寻净地，閒树出祗园。息我幻尘念，游兹法海门。

灵潭澄自古，老柘郁生孙。欲拟留诗去，诗中无可言。
绝句
欧阳鈇（宋代）

为怜红杏亚枝斜，看到斜阳送乱鸦。
又是一春穷不死，天教留眼看莺花。
闻邻舟琵琶
朱翌（宋代）

樯乌逐风不停飞，尾燕掠水东复西。
蛮弦金拨窍私语，行富转头声更悲。
扰扰云吹宝鬟绿，新妆半隐朱帘曲。
无限柔情指下生，谁道弹比不如竹。
谷儿指法来帝城，曹供奉传新曲名。
香山居士家有此，何况更闻上声。
路转溪回双橹咽，弹尽胡笳十八拍。
山头日落暮潮平，一带荷花自秋色。
梧叶儿·嘲谎人
佚名（元代）

东村里鸡生凤，南庄上马变牛。六月里裹皮裘。瓦垄上宜栽树，阳沟里好驾舟。瓮来大肉馒头，俺家的茄子大如斗。
瘦马图
龚开（宋代）

一从云雾降天关，空尽先朝十二闲。
今日有谁怜瘦骨，夕阳沙岸影如山。
送李子植卿自圯县迁和顺
皇甫汸（明代）

可怜潘岳仍怀县，犹忆河阳桃李时。年少有才今共忌，风流为政去多思。

太行日暮凫堪远，上党云回雁独迟。人世别筵那遽促，天涯后会渺难期。
伍炼士松隐居
陈允平（宋代）

树顶危巢堕鹤翎，凌霄花白女萝青。
无朝无暮云烟起，时有人来采茯苓。
仆公山思杏丹仙
郝以中（宋代）

风雷龙虎惊州牧，一去朝天更不还。岩拆杏花空烂熳，泉盈丹井尚潺湲。

岭头猿起凄凉叹，洞口云归寂寞闲。登览几回馀怅望，只闻人道仆公山。
题沈周写生二十四种 其十七 王瓜
弘历（清代）

名称同蓖挈，四月亦云生。花是黄金缬，形如绿玉横。

垂垂瓠不落，纂纂枣何争。写意惟萧淡，相看最有情。
初冬杂咏
陆游（宋代）

老去胸中百事真，同游无复白头新。
鹊从熟後频分食，鹿渐驯来不避人。
寄寿二亲三首２
刘黻（宋代）

荣拜花封感圣主，寿杯阻莫捧亲前。
岭梅尚有逢春日，办取斑衣听老天。
水龙吟 题联司马
袁绶（清代）

兰因絮果茫茫，丹青留得昙花影。低鬟凝睇，弄珠无语，内家妆靓。

见说当时，天孙下嫁，璇宫春永。羡比肩灵匹，画眉佳偶，期白首、双栖稳。

惆怅彩云易散。證香盟、神伤荀令。天人标格，春游曾见，披图重认。

钗凤分飞，镜鸾孤舞，情天难问。料红楼碧落，云魂月梦，盼青禽信。
旱秋喜雨
强至（宋代）

风吹旱叶作秋声，凉气微从雨脚生。
赤地黄埃归一洗，寸心远脚觉双清。
乾坤应救街前暍，黎庶如逃釜内烹。
我喜南窗无俗物，葛衣飘洒体还轻。
木平和尚赞
释慧远（宋代）

岳耸渊深，貌古神清。
渴有米汁，馔无佳珍。
龙床头卖弄草鞵两馔，御舟前突出云衲半身。
举棹迷源兮{左木右户下加上四下衣}索已露，移舟别水兮眼倒生筋。
敢道不劳斤斧，夫是之谓木平。
奄旦处也时朔雪被野人马衣裘满目寒色怅然兴感作怀古四篇 其三
周天度（清代）

蒲坂经营迹已陈，诏恩三锡见何频。四楼高下同瓯脱，六厩腾骧尽护真。

纵使红颜驻青鬓，难将白水誓黄巾。定陵往事销沈久，誉毁无端一怆神。
金山海书记寄七骑
周孚（宋代）

两骑并驱争欲前，两骑舍矢俱应弦。一骑挥挝一负箭，一骑力应弓初圆。

寒风潇潇沙漠漠，封豨可擒熊可搏。汉家飞将未出关，政使渠侬专此乐。

君不见往年胡瑰写此图，宛陵诗翁最爱渠。戏将醉墨作长句，岁月政当嘉祐初。

故家文物今星散，老笔凭谁辩真赝。胡儿走马大梁城，对君此画空三叹。
游中岩
彭端淑（清代）

上岩欲倚天，下岩欲拔地。中岩尤突兀，横插两崖际。

溪泉直复尤，流韵幽以邃。苍藤仗老树，近绿将日蔽。

咳唾有猿惊，拍手观鱼戏。钟磬度杳冥，断续出烟寺。

山奇赤亦古，径僻罕人至。吾慕苏髯公，千载见遗字。

赤壁走龙蛇，不随风雨替。探奇兴不穷，访古性所嗜。

回首觅归途，谷口白云闭。
和汉老弟夜雨诗 其一
虞俦（宋代）

蜡纸灯笼云母轻，近来勾我睡魂生。醒来骤听空阶雨，疑是糟床压酒声。
送范宣德
徐积（宋代）

客有斯人，而有美质。可养而充，其在不息。养之以正，充之以义。

何适不可，何为弗至。
村中病起
邓深（宋代）

访医墟落疾难痊，肘后奇方得旧编。
药济君臣杂剂和，火停文琥事烹煎。
旁人笑道徒为尔，午睡醒来已脱然。
从此节宣防未病，那须扁鹊信真传。
效竹枝体有感四首 其一
王质（宋代）

来时梅花绕路旁，祇今压枝梅子黄。回思孤径踏斜月，冉冉马头迎晓香。
送戴廷珍侍郎持节册封鲁府
程敏政（明代）

龙节亲持下九重，亚卿风采羡儒宗。虞廷训诰班新册，鲁地山川析旧封。

还阙使轺期再月，出城吟橐记初冬。孔林咫尺归途便，一叩宫墙礼圣容。
次韵孟师翰凤儿花滴滴金
张榘（宋代）

物理纷以移，血或化为碧。
安知秋草英，不作金点滴。
非由冶者铸，芳葩自光泽。
误彼市中攫，一过一目逆。
读道书
潘牥（宋代）

道人扫洒一间房，纸帐梅花滋味长。
清晓起来无个事，炉香端简面虚皇。
和阳秀才惠诗七绝
杜范（宋代）

百年坠典一朝行，疾痛谁知赤子情。
劳瘁可曾沾小惠，追呼蚤已困苛征。
真静馈新茶菰乾黄独乳酪约葵窗适安共享适安
陈起（宋代）

千载靖节翁，秫向公田种。
万钟于我何，肯恋五斗俸。
长歌归去来，田园聊自奉。
高蹈世莫俦，器局小管仲。
嗟余昧于时，退思心每痛。
世人不我知，小畦亲抱甕。
唯有竹宫仙，时复致一供。
四清山中珍，凡目为之动。
黄独前未识，勿诮仲宣惷。
春茗摘新芽，秋菰怀旧葑。
江南贵乳酪，此意兼金重。
得君同下箸，诗来再三讽。
韵意两相高，文史叹足用。
续貂愧狗尾，敢与贤者共。
语奚较工拙，年来此心纵。
软饱黑甜馀，无复春草梦。
可人招不来，属篇亟持送。
补乐歌十首。九渊
元结（唐代）

（《九渊》，少昊氏之乐歌也，其义盖称少昊之德，

渊然深远。凡一章，章四句）

圣德至深兮，奫奫如渊；生类娭娭兮，孰知其然。
无锡茹氏惜阴楼其先世所创民泽请题
严嵩（明代）

茹翁读书处，高楼名惜阴。捲幔灯烟在，开轩草带深。

古人勤志业，我辈得规箴。为诵陶公传，千秋见苦心。
葬后见形诗
张太华（五代）

独卧经秋堕鬓蝉，白杨风起不成眠。
寻思往日椒房宠，泪湿夜襟损翠钿。
灯花联句
白玉蟾（宋代）

青灯知有喜，花发满堂红。
宝饼攒金蚁，琼钗缀玉虫。
根非滋夜雨，蘂绽春风。
照破乾坤事，能攘日月功。
燄凝中夜露，烬落五更钟。
蟾桂光无比，冰花巧不同。
无香开瑞瓣，有燄似珍丛。
鹊噪欢娱定，蛛丝信息通。
今宵真有感，好事喜相逢。
不假金乌照，应非玉斧工。
草虫空乱树，野燐谩枮蓬。
蛾至浑疑蝶，蛟飞不是蜂。
酒亲思杜老，诗咏忆韩公。
不昧本来者，孤光曜太空。
醉和范景仁赋子华东轩树次其韵
梅尧臣（宋代）

树影落东墙，影微人已醉。
休看枝上绿，但对眉间翠。
十二月二十六日永明禅师生辰三首 其二
释德洪（宋代）

刹那思虑不及处，智入三世无去来。水母有虾方见色，芭蕉无耳亦闻雷。

闲中情垢消磨尽，笑里心花造次开。今日全身毛孔笑，老师带伴与春回。
仙山诗 一
庾信（南北朝）

金灶新和药。
银台旧聚神。
相看但莫怯。
先师应识人。
客云今年小限甚佳戏题一首
林希逸（宋代）

晓呼儿读新诗草，昼引孙看槁叶莲。但得天教閒度日，休将星算小行年。

耐饥不管尘生甑，啬算犹存纸裹钱。一事近来堪自笑，关心数月为桥缘。
晚行湖上
陆游（宋代）

饱来扪腹绕村嬉，北陌东阡信所之。
女手采余桑郁郁，烟芜生所冢累累。
高林日暮无莺语，深巷人归有犬随。
东走郡城逾十里，好风劳送角声悲。
送薛子长
叶适（宋代）

藏冰待炎威，织裘御冬霰。
彼此互有适，用舍空屡变。
兰菊倚户出，松柏参天见。
美质不必同，伟干非世便。
薛生静而敏，器宇绝幼愿。
能文乃天姿，脱颖酬始愿。
众技逐高卑，杂学徒贯空。
趋圣由一途，任重工自劝。
古人文已立，后世皎难衒。
愧余莫负荷，期子幸无倦。
与老禅诸上人同游鼓山灵源洞
李弥逊（宋代）

茶瓯唤起清昼眠，涧松岩竹谈幽禅。
秋曦忽随壮士臂，暮景已入诗人肩。
尘缘咄咄鱼吞饵，胜呈堂堂驹着鞭。
屐齿欲回还小立，隔溪明灭见江船。
秋胡行 其二
颜延之（南北朝）

燕居未及好，良人顾有违。脱巾千里外，结绶登王畿。

戒徒在昧旦，左右来相依。驱车出郊郭，行路正威迟。

存为久离别，没为长不归。
朝中措（次韵同官约瞻叔兄□□及杨仲博约赏郡圃牡丹并遣酒代劝）
魏了翁（宋代）

玳筵绮席绣芙蓉。客意乐融融。吟罢风头摆翠，醉余日脚沈红。

吟书绊我，赏心无托，笑口难逢。梦草闲眠暮雨，落花独倚春风。
夜泊故山 其二
释居简（宋代）

略彴横溪度笋舆，稚松孙竹半蓁芜。呼童相伴锄明月，缺处重添一两株。
偈颂一百零四首
释绍昙（宋代）

庭院春深，和风翠阴。
桃花簇锦，柳线摇金。
无卢灵云徒说悟，一生埋没祖师心。
瑞鹤仙·红消梅雨润
王千秋（宋代）

红消梅雨润。正榴花照眼，荷香成阵。炉薰炷芳烬。记于门今日，长庚占庆。文摛艳锦。笑班扬、用字未稳。果青云、快上黄扉，地□誉高英俊。

名盛。都期持橐，却借乘轺，布宣宽政。除书已进。归宠异，侍严近。且金船满酌，云翘低祝，□比椿龄更永。任月斜、未放笙歌，翠桐转影。
送康用和南归诗
程敏政（明代）

矫矫丹山雏，孤飞直千仞。昂昂汗血驹，天闲谢羁靷。

君子赋归汗，使我失朋亲。忆昔与君友，我发始髫龄。

君气不可当，感激慕英蔺。虎闱驰夙声，乌台发新轫。

威行畿甸间，事至若迎刃。朝纲固已肃，颓风亦云振。

哗言倏中起，万里竟遭摈。终为一寸铁，蹇蹇磨不磷。

驱驰闽海隅，再领县厅印。低首奉期会，坐遣民俗顺。

霈泽岂不施，展转四更闰。翩然徵诏下，驿骑走方镇。

谓君先天学，往往决悔吝。行当几日程，喜入九重觐。

衣冠太史氏，相顾得豪隽。朅从拜命来，惊君雪垂鬓。

在告越踰年，日日理衰疢。居然停禄食，有待竭忠荩。

士节难自保，我疾可无慎。封章乞解组，伏阙再三进。

云臣本孤陋，颇欲激芳润。少小读韦编，漫识离与震。

挂扐有成法，筮者殆充牣。犬马心弗胜，此选亦太遴。

倘讦遂臣私，实免负尧舜。言词既恳切，重瞳乃回瞬。

萧萧官廨中，四鼓对馀烬。黎明出都门，徒步一何迅。

平生几交游，逆旅漫相讯。君言幸此归，馀生绝嫌衅。

松菊莽犹存，庭户扫还汎。儿子已胜耕，岂复念寒馑。

水次分鱼租，山中乐田畯。稽首荷天王，恩波一朝浚。

君才诚卓荦，君志更孤峻。永奉大夫欢，不愧世家胤。

嗟彼名利场，人或以身徇。富贵将何为，幻若野中燐。

是非千载后，孰是驽与骏。郊亭九月馀，霜气入鸿阵。

渺渺征车行，落叶载途衬。送君无限情，长歌以相赆。
减字木兰花
张抡（宋代）

神仙何处。若有宿缘须□□。□□□□。不在山林及市朝。

丹炉休守。须信人人皆自有。此外非真。莫认凡砂与水银。
送逸禅者归荆南见无尽居士
释德洪（宋代）

长沙大虫方肉醉，倚树痾痒威见尾。逸禅来展寂子机，举足欲促适其睡。

后身荆州张曲江，解锻佛祖如老庞。如闻去作丹霞问，正当一口吸西江。

西江一口吸得尽，是汝法身应有剩。要令川客读此诗，都作蒋山吞栗硬。
秋日书怀
毛滂（宋代）

秋日吐微明，寒叶堕半碧。
娟娟竹弄影，冉冉香引脉。
窗明棐几净，水石涵虚白。
茶开睡足眼，苔上懒行屐。
屋寒无燕雀。岂独少宾客。
顾我警露鹤，伫此辽天翮。
相对虽不言，孤高比三益。
迩来世外心，渐觉眼界窄。
儿时喜功名，今念真戏剧。
平生翻羹手，欲烂谁能炙。
岂待二顷田，初无一廛宅。
第当营糟丘，努力斯百尺。
颓然寄疏慵，坐扑克驹过隙。
韩郎食不足，苦心定谁惜。
那知落英繁，吾食岂无夕。
举手谢飞鸢，一鼠何劳吓。
上林殿院次公 其八
徐积（宋代）

两人外迹本相疏，何故孤孤为病夫。未报已惭公面目，有情顾病我肌肤。

将身荷负嫌躯小，引臂镌镕要骨粗。尽力吟哦吟不尽，此时寒雨满淮湖。
郡西亭偶咏
白居易（唐代）

常爱西亭面北林，公私尘事不能侵。共闲作伴无如鹤，

与老相宜只有琴。莫遣是非分作界，须教吏隐合为心。

可怜此道人皆见，但要修行功用深。
病中观辛夷花
陆游（宋代）

余生垂九十，一病理一衰；旬月不自保，敢作期岁期？粲粲女郎花，忽满庭前枝，繁华虽少减，高雅亦足奇。
持杯酹花前，事亦未可知。
明年傥未死，一笑当解颐。
题城南书院三十四咏
张栻（宋代）

北窗竹簟午阴凉，亦有清风到我旁。
还与陶公事同否，未妨诸子细商量。
访三桥步隐者
董嗣杲（宋代）

翠竹苍松贴屋牢，屋前径狭长蓬蒿。
蒲团坐久侵肌薄，柏子焚蓬结气高。
山雨湿蜗腥薜荔，野烟蔽鹊损樱桃。
终期脱迹相从去，参取玄微学郑遨。
周知郡挽诗
洪适（宋代）

德比圭璋润，言如布帛温。休心驰官路，寓意傲家园。

侯国思遗爱，吾乡欠达尊。佳城邻别墅，松雾望中昏。
春暮
虞俦（宋代）

红紫摧残春又归，独怜杨柳绿依依。无端乱絮因风起，漠漠晴天有雪飞。
春园小宴
朱淑真（宋代）

春园得对赏芳菲，步草黏鞋絮点衣。
万木初阴莺百转，千花乍拆蝶双飞。
牵情自觉诗豪健，痛饮唯觉酒力微。
穷日追欢欢不足，恨无为计锁斜辉。
句
高似孙（宋代）

有鱼有蟹美如玉，胡不醉呼黄鹤楼。
临江仙·十月江南风信早
何梦桂（宋代）

十月江南风信早，梅枝早閟先春。田园剩得老来身。浪言陶处士，犹是晋朝臣。人道革爻居四九，谁知数在邅迍。明年五十志当伸。低头羞老妇，且结会稽盟。
韦园同于鳞子与子相各赋 其三
王世贞（明代）

蓟苑春归处处幽，陆沈吾党任遨游。长楸碧带千峰雨，密荇青藏百道流。

西望风云双凤阙，北来天地一渔舟。科头箕踞寻常事，细酌高吟且未休。
南华书事诗
朱翌（宋代）

万木杉从一寸栽，参天次第可推排。
他年空翠桥边路，来选承天八柱材。
忆业师刘夫子
赵必蒸（宋代）

严风砭肌骨，{左木右术}然起遐思。
哲人已久萎，谁可作圣仪。
吾虞刘夫子，日维百世师。
秉直疾邪佞，是非无所私。
依归良有在，出处各以时。
遭时复不偶，竟尔相睽违。
四雇寂似阗，中心重凄其。
大卿表兄莫公 其二
葛胜仲（宋代）

游从五纪荷勤渠，白首来依霅水居。郡閤箴规言有补，家林书疏月无虚。

方期老验长桑药，忽见神升广柳车。兄姊同时封吉壤，不堪清泪屑衣裾。
依韵和查应辰朝散雪二首 其二
陆佃（宋代）

抱瓮何人似汉阴，一番膏润及根深。稍苏南亩耕耘力，甫逼东君造化心。

堪画不应须到晚，可收除是趁如今。宝陀若更施馀力，岂独坊名揭望霖。
高邮怀旧
文天祥（宋代）

借问曾游处，高沙第几山。
潜行鹰攫道，直上虎当关。
一命虚空里，三年瞬息间。
自怜今死晚，何复望生还。
猛虎行
徐照（宋代）

猛虎出林行，咆哮取人食。
居人虑虎至，荆棘挂墙壁。
虎乃爱其身，惊遁不近侧。
人兮不如虎，甘心堕荆棘。
除夕谕铃下两绝句
项安世（宋代）

江边梅柳自知新，病里形容只向陈。
春色不干枯木事，明朝贺岁莫通宾。
沁园春 赠静庵口诀
李道纯（元代）

历劫元神，旦初祖气，太始元精。道三般至宝，同根并蒂，欲求端的，勿泥身形。息定神清，缘空气固，清静无为精自凝。丹头结，运阴阳符火，慢慢调停。尤当固济持盈。把铅汞银砂一处烹。四象合和，命基永固，三元辐辏，觉性虚灵。性命两全，形神俱妙，与道合真无变更。逍遥处，任遨游八极，自在纵横。
宋伯镇招饮署中赋得长字
谢榛（明代）

绿草夹阶长，凭轩共晚凉。鸟声投暝树，霞影蘸清觞。

兴剧三秋赋，年衰几日狂。今宵话离合，风露满衣裳。
岘山怀古
陈子昂（唐代）

秣马临荒甸，登高览旧都。
犹悲堕泪碣，尚想卧龙图。
城邑遥分堕，山川半入吴。
丘陵徒自出，贤圣几凋枯！
野树苍烟断，津楼晚气孤。
谁知万里客，怀古正踌蹰。
谈氏外孙生三日喜是男偶吟成篇兼戏呈梦得
白居易（唐代）

玉芽珠颗小男儿，罗荐兰汤浴罢时。芣苡春来盈女手，

梧桐老去长孙枝。庆传媒氏燕先贺，喜报谈家乌预知。

明日贫翁具鸡黍，应须酬赛引雏诗。
八月二十日天晓
方回（元代）

清晓潮初过，西风猎弊裘。
肯为贫士地，偏觉老人愁。
蟋蟀声弥急，梧桐色渐愁。
残星余几点，吾独倚吾楼。
浣溪沙（九月九日二首）
苏轼（宋代）

珠桧丝杉冷欲霜。山城歌舞助凄凉。且餐山色饮湖光。

共挽朱轓留半日，强揉青蕊作重阳。不知明日为谁黄。
题梅坛
甘邦俊（宋代）

火德中微否未倾，朝阳一疏凤先鸣。
如公忠论能旋听，彼莽奸谋未易成。
万古仙名香宇宙，几人遗臭腐公卿。
至今风吼松声怒，似为先生诉不平。
过金台天气顿热三首
杨万里（宋代）

入到船中气郁蒸，出来船外日侵陵。
绿波欲沸清何在，青盖张来似不曾。
问春二首
杨万里（宋代）

今岁春归不小心，合将消息报园林。
苏公堤上千株柳，二月犹悭半缕金。
高比部伯宗宅夜集得清字
谢榛（明代）

铜漏夜初涩，冰壶韵转清。月澄天汉影，风落禁钟声。

病里疏身计，天涯得友生。后期无定所，江海共含情。
送王以通之官金陵 其二
释永颐（宋代）

伯符兄弟最英雄，千载青山绕故宫。宋祖只知曹马事，齐高还与獍枭同。

暮箫尚带兰陵怨，春水多愁旧垒空。登览未应迷宿昔，夜猿啼在晋时枫。
卜算子·几日赏花天
程垓（宋代）

几日赏花天，月淡荼䕷小。写尽相思唤不来，又是花飞了。
春在怕愁多，春去怜欢少。一夜安排梦不成，月堕西窗晓。
苦战行
杜甫（唐代）

苦战身死马将军，自云伏波之子孙。干戈未定失壮士，

使我叹子伤精魂。去年江南讨狂贼，临江把臂难再得。

别时孤云今不飞，时独看云泪横臆。
次韵张汉卿梦庵十八咏 其十二 霞外
史浩（宋代）

注目眇无际，彤云灿晚暾。心融八极表，欲辩已忘言。
谯修职挽诗
魏了翁（宋代）

风高鸿影只，秋迥鹗飞双。
桐帽人耆耈，纶封泽骏宠。
欧书曾肆力，古调罕同腔。
且幸碑铭识，无从亲扣撞。
卧病寄诸公
许浑（唐代）

飞盖集兰堂，清歌递柏觞。高城榆柳荫，虚阁芰荷香。

海月秋偏静，山风夜更凉。自怜书万卷，扶病对萤光。
欲登祝融峰阻雨呈少卿
刘摰（宋代）

雾雨阴冥万壑蒸，五峰当面失云层。愁如药使迷蓬岛，路似仙溪隔武陵。

已认神灵憎俗客，欲将魔障问岩僧。劳公为我祈昭圣，暂借扶桑白日升。
郡斋即事书怀十二韵呈诸官
杨亿（宋代）

长乐疏钟自厌闻，汉庭谁不惜离群。
舟浮一水波澜阔，路入千山杳霭分。
郡阁先忧迷簿领，村田聊得问耕耘。
疲民深喜犹安堵，黠吏那知便舞文。
照胆求瑕空察察，饮冰为政漫云云。
玄臺已分嘲扬子，桑野须防诮使君。
别派东倾连涨海，故园西望隔晴氛。
黛铺远岫秋将晚，绮散馀霞日欲曛。
小槛报春梅烂漫，满空呈瑞雪缤纷。
题诗到处寻红叶，置酒终朝看白云。
符竹偶分惭出守，櫜鞬暂佩愧從军。
石渠旧署频牵梦，室有芝兰阁有芸。
裴度语
佚名（唐代）

鸡猪鱼蒜，逢著则吃。生老病死，时至则行。
晚出新亭
阴铿（南北朝）

大江一浩荡，离悲足几重。
潮落犹如盖，云昏不作峰。
远戍唯闻鼓，寒山但见松。
九十方称半，归途讵有踪。
感事
李石（宋代）

苔扫弥旬雨，花开数日晴。
蝶轻矜鬼翅，莺巧学僮声。
长歌行
王昌龄（唐代）

旷野饶悲风，飕飕黄蒿草。
系马倚白杨，谁知我怀抱。
所是同袍者，相逢尽衰老。
北登汉家陵，南望长安道。
下有枯树根，上有鼯鼠窠。
高皇子孙尽，千载无人过。
宝玉频发掘，精灵其奈何。
人生须达命，有酒且长歌。
秋晚小集寿门出藏茗洞庭春饷客分体得六言 其二
梁启心（清代）

此乡大好鱼舍，何年更富茶租。准办布帆十幅，共尔春风五湖。
柄生日
邹浩（宋代）

南极星中见老人，祥光垂照喜生春。身如龟鹤心如石，进德功夫常日新。
上元纪吴中节物俳谐体三十二韵
范成大（宋代）

斗野丰年屡，吴台乐事并
酒垆先叠鼓，灯市蚤投琼。
价喜膏油贱，祥占雨雪晴。
篔簹仙子洞，菡萏化人城。
墙炬疑龙见，桥星讶鹊成。
小家厖独踞，高閈鹿双撑。
屏展辉云母，帘垂晃水精。
万窗花眼密，千隙玉虹明。
薝卜丹房挂，葡萄绿蔓萦。
方缣翻史册，圆魄缀门衡。
掷烛腾空稳，推球滚地轻。
映光鱼隐见，转影骑纵横。
轻薄行歌过，颠狂社舞成。
村田蓑笠野，街市管弦清。
里巷分题句，官曹别扁门。
旱船遥似泛，水儡近如生。
钳赭装牢户，嘲嗤绘乐棚。
堵观瑶席隘，喝道绮丛争。
禁钥通三鼓，归鞭任五更。
桑蚕春茧劝，花蝶夜蛾迎。
凫子描丹笔，鹅毛剪雪英。
宝糖珍炬妆，乌腻美饴饧。
捻粉团栾意，熬稃腷膊声。
筵篿巫志怪，香火婢输诚。
帚卜拖裙验，箕诗落笔惊。
微如针属尾，贱及苇分茎。
末俗难诃止，佳辰且放行。
此时纷仆马，有客静柴荆。
幸甚归长铁，居然照短檠。
生涯惟病骨，节物尚乡情。
掎抚成俳体，咨询逮里甿。
谁修吴地志，聊以助讥评。
晚过邻几官舍三首
韩维（宋代）

萧洒君官舍，从来可数来。
养莲疏浊水，薙草出荒台。
芡散初成籍，蒲长欲映杯。
吾知蒋生迳，不为俗人开。
凝华殿帖子
宋度宗（宋代）

帝德巍巍，温恭允塞。
心传精微，惟尧是则。
答问诗十二篇寄呈满子权 其四 耒答镈
王令（宋代）

我必为人用，不必用于人。若也责不耕，君其问诸田。
杂兴
赵崇鉘（宋代）

日日西风坐石苔，手扪苍壁倚云开。
却来平地观空色，不信碧虚天际来。
宫词 其二十一
赵佶（宋代）

桃作香腮玉作肤，飘飘云缕曳衣裾。妇功奇丽皆能事，一种心勤是读书。
满江红
何师心（宋代）

其侧有亭，山谷榜曰奇观。

一水飞空，揭起珠帘全幅。不须人卷，不须人轴。一点不容飞燕入，些儿未许游鱼宿。向山头、款步听疏音，清如玉。

三峡水，堪人掬。三汲浪，堪龙浴。更两边潇洒，数竿脩竹。晓倩碧烟为绳束，夜凭新月为钩曲。问当年、题品是何人，黄山谷。
偈六首
释慧勤（宋代）

至道无难，唯嫌选择。
桃华红，李花白，
谁道融只一色。燕子语，
黄莺鸣，谁道关关只一声。
不透祖师关捩子，空认山河作眼睛。
有客问予每日何事客退赋此
郑刚中（宋代）

杜门管得酒瓶乾，馀事谁能著眼看。
仿佛残香幽梦断，冥濛细雨落花寒。
林梢寺隐孤钟晚，水外人喧社饮欢。
万里一身聊尔尔，此生惟觉上恩宽。
送徐渊子知县朝奉还台
周必大（宋代）

闻子才华自石湖，眼看清政似冰壶。
坊村不识催科吏，亭传焉知警捕符。
此去诣台凫举舄，向来行陌雉将雏。
朝回试望星辰履，倘许吹嘘上汉无。
龙岩寺
罗点（宋代）

直上龙岩第一层，参回斗转夜纵横。
试将拄杖敲岩石，唤觉蟠龙速起行。
送吴宣从事
孟浩然（唐代）

才有幕中士，而无塞上勋。
汉兵将灭虏，王粲始从军。
旌旆边庭去，山川地脉分。
平生一匕首，感激赠夫君。
直舍大风书事寄循道
杨时（宋代）

枕书无寐首空搔，万窍嘘风正怒号。
雪意浮空迷远目，月木疏影见秋毫。
幽庭所藉惟荒草，妙理应须付浊醪。
谁念维舟江上客，落帆千里压云涛。
题柳机仲所藏明皇跃马图
谢肃（明代）

开元天子骑龙马，来往骊山及太平。华萼楼中张五幄，集贤殿里校群经。

不疑野鹿衔花卧，却跨青骡首蜀行。治乱有机如反手，请观臣结颂中兴。
诸丈和野园之时乃复次韵
曹彦约（宋代）

骧首弥年闭六关，倦飞今日偏千山。
也知心醉非从事，顿觉身千有大还。
酒债人生频检点，宦情山色正孱颜。
不须作恶悲儿女，更放羁人到席间。
上闽帅范石湖五首
敖陶孙（宋代）

今代论文更是非，赏音谁复得牙夔。
直从长庆成编日，便到先牙晚岁时。
万马萧萧闲律令，孤峰隐隐出旌旗。
了知长短三千首，收拾馀师即我师。
次韵子颜 其一
韩淲（宋代）

乐道匪时趋，山间得自如。老来情味别，冬日且闲居。
山居杂诗九十首
曹勋（宋代）

伏日更酷暑，当午剧炎烈。
火云凝不动，势欲终岁热。
天公苏赤子，雨随震霆发。
一扫回清凉，庭筠助骚屑。
奉和登玄武楼观射即事书怀赐孟涉应制
崔元翰（唐代）

宁岁常有备，殊方靡不宾。禁营列武卫，帝座彰威神。

讲事一临列，加恩遍抚巡。城高凤楼耸，场迥兽侯新。

饮羽连百中，控弦逾六钧。拣材尽爪士，受任皆信臣。

光赏文藻丽，便繁心膂亲。复如观太清，昭烂垂芳辰。
七月二十九日夜大醉宿陆宣慰廨旦日以一诗谢
陆文圭（元代）

夜行被酒止公亭，耳熟呼鸟坐尽惊。
雍下自惭非毕子，吐中不觉卧王生。
相宽吏舍情何厚，误污车茵罪亦轻。
戏马倘容实落帽，更拚投辖饮天明。
余读林子仁诗云君心恨不走天涯不比衰翁只恋
刘学箕（宋代）

梅边春兴浩无涯，长忆西湖处士家。
我政念君君过我，夜窗同共醉疏花。
甲子语溪闵雨四首
黄榦（宋代）

老夫年来百不悲，夜听群儿声吾伊。
呼儿握手长太息，不见侬家数口饥。
送骆君归隐庐阜
黄裳（宋代）

究竟此生安可逃，净土社中风最高。纷纷一梦唤不觉，衮衮白头流落多。

骆子翻然去尤早，寒堂誓结庐山草。寸阴早在精进中，四十司徒未为老。

黄纸除书无此期，只为松云动幽抱。世人发愿多自欺，十八逸民今友谁。
减字木兰花 其六
赵彦端（宋代）

乱云萦浦。做雪不成还是雨。知我为何。一笑仍添一恨多。

不须归去。琥珀杯深能几许。草色如袍。记取从今舞处娇。
浣花溪秋日
岳钟琪（清代）

白裕西风老薜萝，柴扉键闭免讥诃。衰年肺病投人少，落日秋声到树多。

十载功名归战马，三边烽火忆明驼。九重若借西凉簿，宝剑犹堪靖两河。
端午贴子词·皇帝阁六首
周麟之（宋代）

赤伏题皇运，朱明敞帝宸。
休符知有相，此月是天申。
古意堂
赵鼎臣（宋代）

破鼎如铛价万金，古文科斗费推寻。不须更待琴弦足，会有幽人识此心。
西川四景 其二 眉山天下秀
解缙（明代）

娥眉春月斗婵娟，雷砰夜响空中泉。江南客子喜空翠，踏破平中江水边。

归来梦寐绕岩壑，千花烂锦明帷幄。起来如在娥眉巅，画史新图为君作。

陇西太白去不还，浣花堂草苔石斑。西川风景世间少，令人长忆娥眉山。
送骆
王庭圭（宋代）

渊明不喜折腰趋，宁作腰笏何易于。劝农使者鄙丈夫，少年新进安识渠。

下马怒颊虬奋须，指挥星火飞文符。詈辞愧语每不无，诸公止欲求荐书。

椎斲肌骨寻膏腴，公为一笑怜其愚。熙朝成法字已孚，坚如金石莫可无。

鞭且勿施安用蒲，三年竟亦无逃逋。吏民遮道相欢呼，生立丛祠傍佛区。

想当逸气吞江湖，与人恢疏无怨吁。临邛小子傲乡闾，方乘朱轮呵道衢。

公归西山结茅庐，丹崖绝壁巉空虚。谁能负弩当道隅，终日与尔为前驱。
吾年过八十
陆游（宋代）

吾年过八十，久已弃朝簪。
化蝶有残梦，焦桐无赏音。
溪声喧夜旦，野色变晴阴。
欲讲平生学，茫然不可寻。
春怀
周文璞（宋代）

棠梨未落柳丝长，料望幽人作断肠。
已自不堪田父饮，更能重断少年场。
山连莽莽荒陂白，门掩萧萧野日黄。
想得故园疏雨外，樽前催拍杜韦娘。
次韵濮十太尉咏知宗牡丹七绝 其三
王十朋（宋代）

开元往事感伤中，遗种犹馀一擪红。借问通宵配妃子，何如及早念姚崇。
邓圣求挽诗二首 其一
韩维（宋代）

南国丞旄士，西清对宿儒。晚跻淹庙胜，速夺动宸吁。

正色持风宪，嘉猷俨典谟。惟书仁者勇，传世厉非夫。
次韵景卢野处解嘲之什
洪适（宋代）

地偏不接市廛声，古木参天鹤唳清。台榭迥穷千里目，诗章突过五言城。

花移琼树真无敌，酒换金貂未足荣。灯火归时笙管作，解嘲何事有歌行。
汲江亭中秋得江字
黄克晦（明代）

云雨黄昏无处所，虚亭凉色满空江。
客中良夜秋三五，水底青天月一双。
露气凝珠依玉树，桂花飞霰落银缸。
相看况有同心在，弄影酣歌坐竹窗。
前韵赠曹君远模四首 其四
祝廷华（清代）

竹林高会惟诗酒，少长追随腊酝开。修到耆年原福分，每谈往事辄徘徊。

漆园傲吏长生乐，栗里休官归去来。不尽狂澜走沧海，解忧还是我相陪。
送陆务观福建提仓
韩元吉（宋代）

觥船相对百分空，京口追随似梦中。
落纸云烟君似旧，盈巾霜雪我成翁。
春来茗叶还争白，腊尽梅梢尽放红。
领略溪山须妙语，小迂旌节上凌风。
过王舍庄宋龙图侍郎张揆隐处有读书堂东坡题额今莫可踪迹矣以诗吊之
江浩然（清代）

凭吊悲风几白杨，熙宁逸老旧时庄。碑横古道留残照，人记躬耕说侍郎。

有母克成偕隐志，无儿难问读书堂。吟楼更忆韩仓士，一代于鳞亦渺茫。
缘侍者之浙右
释绍昙（宋代）

一本潼川花瑞菜，全蜀知名谁不爱。
夜雨丛凝色染蓝，春风花噀香如麝。
不知何处得灵根，栽遍牛头山后前。
古佛低头看不厌，声闻鼻孔衩渠穿。
上人携种游江浙，味与首阳薇不别。
伏虎岩前清客尝，老饕嚼断娘生舌。
余香分饷老芝峰，彷佛家园小摘同。
此去零星休卖弄，珍藏大作苏陀供。
凤栖梧 寄秀崧世妹二阕
叶璧华（清代）

词坛鸥约都成梦。细雨千丝，织得愁无缝。剪烛蜡痕和泪涌。

慵妆不整钗头凤。寂寞空庭凉露重。独立花阴，那管钿锢蝉冻。

欲寄相思情万种。挑灯细□君诗诵。
重阳无菊
薛季宣（宋代）

二九节重阳，高风振群木。彼菊东篱下，金英粲清馥。

中有黄裳美，雅称清人服。岁旱靡百草，芽檗渠能育。

冷淡登高会，怅望矧可复。空酌茱萸酒，帽堕慵举目。

愧乏渊明流，诚为渊明缩。借使渊明在，渊明更悽蹙。
五云溪
华镇（宋代）

万壑千岩秀气钟，鸣琴漱玉晓玲珑。瑞云重叠中书馆，花浪腾棱相国风。
人或问予云𩕢旧隐尚无恙者赋一绝答之
叶颙（元代）

瘦竹长松小径花，故园泉石锁烟霞。白云无恙青松老，依旧山中宰相家。
九峰过重阳
陈藻（宋代）

算来七十五重阳，无酒今朝对菊黄。
记得苏杭船上坐，一番醒眼咏诗章。
梦作碾试馆中所送建茶绝句
杨万里（宋代）

天上蓬山新水芽，群仙远寄野人家。
坐看宝带黄金銙，吹作春风白雪花。
过哈密
惠龄（清代）

西扼雄关第一区，鞭丝遥指认伊吾。当年雁碛劳戎马，此日人烟入版图。

路向车师云黯淡，天连吐谷雪模糊。寒威阵阵催征骑，不问村醪尚有无。
待月赞 其三
释绍昙（宋代）

末后句，忒分晓。眼无筋，觑不破。觑得破，心月孤圆，千差一照。
艮岳百咏 回溪
李质（唐代）

穿云透石落潺潺，恋浦馀波尚绕山。只怪岚光迷向背，不知流水正回环。
虞使君示春日喜雨六绝和韵 其二
程公许（宋代）

入国洋洋颂借留，二年高廪趁时收。可能万物尽吐气，邦伯人人元道州。
钓鱼台
任逢（宋代）

不慕渭水滨，岂借严陵境。
巨人留神迹，持竿钓月影。
送客还江东
韩翃（唐代）

还家不落春风后，数日应沽越人酒。池畔花深斗鸭栏，

桥边雨洗藏鸦柳。遥怜内舍著新衣，复向邻家醉落晖。

把手闲歌香橘下，空山一望鹧鸪飞。
送友人之山阴
曹鉴章（清代）

客路斜阳外，征帆去不停。过江秋水白，隔岸暮山青。

旅雁霜前落，哀猿月里听。扁舟探禹穴，几日到兰亭。
代辟客送总卿归吴
王琮（宋代）

使星卿月照淮壖，百万貔貅饱据鞍。出处岂无公论在，规模应有后人看。

半年水驿衣犹湿，一纸天笺墨未乾。事与心违知已异，折梅花别岁之寒。
金州冬月陪太守游池（一作林下对雪送僧归草堂寺）
无可（唐代）

残腊雪纷纷，林间起送君。苦吟行迥野，投迹向寒云。

绝顶晴多去，幽泉冻不闻。唯应草堂寺，高枕脱人群。
孟子·自暴自弃
陈普（宋代）

所性自来非不善，居参豚犬岂人情。
昭昭日月明如镜，瞑目甘心冒昧行。
夏口怀旧
薛季宣（宋代）

夏口伤前事，毛精泪暗垂。白龟生不报，黄鹄去无期。

岭雪炎云炽，瓜田古岸移。战尘愁满眼，聊付一篇诗。
龟背戏
柳宗元（唐代）

长安新技出宫掖，喧喧初遍王侯宅。玉盘滴沥黄金钱，

皎如文龟丽秋天。八方定位开神卦，六甲离离齐上下。

投变转动玄机卑，星流霞破相参差。四分五裂势未已，

出无入有谁能知。乍惊散漫无处所，须臾罗列已如故。

徒言万事有盈虚，终朝一掷知胜负。修门象棋不复贵，

魏宫妆奁世所弃。岂如瑞质耀奇文，愿持千岁寿吾君。

庙堂巾笥非余慕，钱刀儿女徒纷纷。
丙寅十四首效韦苏州
黄庭坚（宋代）

城南有佳园，风物迎马首。
但赏主人竹，王饮主人酒。
红日媚紫苔，轻风泛春柳。
祝英台近
葛长庚（宋代）

月如酥，天似玉，长啸弄孤影。十二楼台，昨梦暗寻省。自怜露满二襟，风吹毛发，浑无寐、寒宵漏永。

捧香鼎。翻起一片龙涎，梅花对人冷。庭户冰清，何处鹤声警。少时烛暗梧窗，烟生苔砌，晓钟动。忽然心醒。
年节
无名僧（元代）

残年节礼送纷纷，尽是豪门与富门。惟有老僧阶下雪，始终不见草鞋痕。
塘栖道中
金义植（清代）

西风瑟瑟水泠泠，人倚篷窗酒半醒。秋老乍飞霜叶赤，雨来旋失越山青。

卖丝市晚炊烟断，舂谷声微野户扃。前路凄迷何处宿，愁听哀雁下寒汀。
游灵山二首
袁燮（宋代）

湖山秀美冠东南，况此山椒枕碧潭。
眼界宽平无限景，个中好处不容参。
朝云诗（并引）
苏轼（宋代）

世谓乐天有粥骆马放杨柳枝词，嘉其主老病不忍去也。
然梦得有诗云：春尽絮飞留不得，随风好去落谁家。
乐天亦云：病与乐天相伴住，春随樊子一时归。
则是樊素竟去也。
予家有数妾，四五年相继辞去，独朝云者随予南迁。
因读乐天集，戏作此诗。
朝云姓王氏，钱唐人，尝有子曰幹儿，未期而夭云。
不似杨枝别乐天，恰如通德伴伶玄。
阿奴络秀不同老，天女维摩总解禅。
经卷药炉新活计，舞衫歌扇旧因缘。
丹成逐我三山去，不作巫阳云雨仙。
木兰花慢 简周丈缦云李君壬菽戊辰
庄棫（清代）

被游丝一瞥，方解道、是残春。料处处园林，纷纷桃李，吹送香尘。

销魂。漫天飞絮，到中庭、飏起看还匀。底事重帘不卷，从教误了芳辰。

风风雨雨乍新晴，几辈逐雕轮。想草软如茵。香车稳卧，说也忺人。

温存。一襟幽思，绕深闺、千梦翠眉颦。起向阑干斜倚，待看新月如银。
寄安素高处士
范仲淹（宋代）

吏隐南阳味日新，幕中文雅尽嘉宾。
满轩明月满谭夜，共忆诗书万卷人。
赠别谢大行友可社丈擢南北部 其六
张萱（明代）

秣陵关口草凄凄，古巷乌衣路不迷。君去定知携小陆，数椽秋色屋东西。
拟青青陵上柏诗
陆机（魏晋）

冉冉高陵苹。习习随风翰。
人生当几时。譬彼浊水澜。
戚戚多滞念。置酒宴所欢。
方驾振飞辔。远游入长安。
名都一何绮。城阙郁盘桓。
飞馈缨虹带。层台冒云冠。
高门罗北阙。甲第椒与兰。
侠客控绝景。都人骖玉轩。
遨游放情愿。慷慨为谁叹。
偈三首
释守净（宋代）

今朝腊月九，穷汉外边走。
虽然不还家，却是他好手。
陋巷不骑金色马，回途却著破襴衫。
谒青城山
赵抃（宋代）

背琴肩酒上青城，云为开收月为明。观宿有诗招主簿，庐空无分遇先生。

墙留古画仙姿活，石载奇文俗眼惊。却念吾乡山亦好，二年孤负烂柯行。
酬于侍郎湖南见寄十四韵
包佶（唐代）

桂岭千崖断，湘流一派通。长沙今贾傅，东海旧于公。

章甫经殊俗，离骚继雅风。金闺文作字，玉匣气成虹。

翰墨时招侣，丹青夙在公。主恩留左掖，人望积南宫。

巧拙循名异，浮沉顾位同。九迁归上略，三已契愚衷。

责谢庭中吏，悲宽塞上翁。楚材欣有适，燕石愧无功。

山晓重岚外，林春苦雾中。雪花翻海鹤，波影倒江枫。

去札频逢信，回帆早挂空。避贤方有日，非敢爱微躬。
绛都春（清明）
刘镇（宋代）

和风乍扇，又还是去年，清明重到。喜见燕子，巧说千般如人道。墙头陌上青梅小。是处有、闲花芳草。偶然思想，前欢醉赏，牡丹时候。

当此三春媚景，好连宵恣乐，情怀歌酒。纵有珠珍，难买红颜长年少。从他乌兔茫茫走。更莫待、花残莺老。恁时欢笑，休把万金换了。
和寄小王徐子晋
赵希逢（宋代）

南溟未击水三千，涸辙心难一息安。
拟向伊吾驰马武，并於易水吊燕丹。
拳拳空自鼓齐瑟，落落真成适越冠。
半世辛勤终成事，星星鬓发渐成皤。
题谢昌国桂山堂
杨万里（宋代）

艮斋引袖出明光，归卧西江一草堂。种满山中浑是桂，怪来月窟更无香。

九秋金粟供朝饭，三径黄花并夕粮。履上星辰冠上豸，一时脱却濯沧浪。
次韵景安吴山观雪
方回（元代）

尽洗眼底尘，顿宽胸中忧。
此雪端为谁，奇哉君之游。
平步飞鸟背，长啸孤峰头。
恍惚阆苑，嫖姚结邻楼。
不了异天上，培塿视九州。
北方当此时，如蝟缩马牛。
南方幸不然，但觉瑞彩浮。
晴日一以出，壮观挽不留。
作急首妙句，小费灵府谋。
老夫傥可从，亦足祛穷愁。
凡骨绝仙分，胜览输高流。
乃后有佳集，次第或见收。
冰解烧痕青，问梅孤山幽。
和居简师韵
高似孙（宋代）

恨不相从早，分渠月半寮。
墨飞春涧石，茶衮夕铛潮。
诗到如今瘦，情从此处消。
为君料理极，参秀碧寥寥。
南浦曲 其三
区大相（明代）

何处最伤情，南浦西江渚。不忍见南浦，是我送郎处。
杂记十首
刘克庄（宋代）

相国私英倩，将军嬖子都。
可怜洛阳令，只问主家奴。
送李著作之汉阳
徐铉（宋代）

闻道驱征旆，行行至汉阳。初程微雨霁，满路落花香。

远宦心常适，青云去未妨。惟馀亲戚分，惆怅上河梁。
夜行船（吕倩）
杨无咎（宋代）

醉袖轻拢檀板转□。听声声□、晓莺初啭。花落江南，柳青客舍，多少旧愁新怨。

我也寻常听见惯。浑不似、这翻撩乱。调少情多，语娇声咽，曲与寸肠俱断。
秋赋有期因寄袭美（时将主试贡士）
陆龟蒙（唐代）

云似无心水似闲，忽思名在贡书间。烟霞鹿弁聊悬著，

邻里渔舠暂解还。文草病来犹满箧，药苗衰后即离山。

广寒宫树枝多少，风送高低便可攀。
和后村三绝句 其二
林希逸（宋代）

谈玄要似蜜中边，末学纷纷纸上传。击竹捲帘如未会，要无疑去待驴年。
次梅评事韵
朱长文（宋代）

满目红尘汩没深，谁能世事总无心。买松野老栽成径，觅竹山僧种满林。

薄酒时斟资道气，好诗频讽涤烦襟。凤雏光显门庭喜，应笑陶潜责子吟。
题兴国寺碧落轩 其二
陈渊（宋代）

休论暮四同朝四，且说前三与后三。造物戏人无足较，老禅深处要重参。
送杨丈志仁归三山
陈宓（宋代）

不见杨夫子，于今岁再逾。
穷经探古圣，执礼迈诸儒。
参月陪高论，古风操别祛。
钟山容膝地，亦足当吾庐。
送胡上人游浙
陶梦桂（宋代）

大别山头访早梅，梅边邂逅笑颜开。
十年一梦看看老，万水千山得得来。
马祖话中心即佛，卢能偈里镜非台。
即今了却此公案，便是公门及第回。
计偕途中四绝句 其二
王世贞（明代）

金陵望中山抹烟，铁瓮城头浪拍天。居人尽说风波恶，江口何时不放船。
老米暮景
陈杰（宋代）

承平米家船，遗我独凄然。
此岂有愁地，不能无暝天。
博浪沙歌
夏完淳（明代）

东海波翻白日动，秦仇慷慨天门恸。仓海先生矢报韩，博浪沙头风雨阑。

祖龙日观登封还，金泥玉简嵩高山。道遇沙中鼓椎者，副车诀裂龙旗下。

此时一呼乾坤震，大索十日神龙隐。秦亡朱组系子婴，三户复死韩王成。

芒砀五云天子气，遇留风雨蛟龙意。垓下乌骓楚霸王，镐池白璧秦皇帝。

嗟乎哉，大仇既报奇功收，拂衣愿从赤松游。英风飒爽满天地，素书三卷在人世。
李端叔自金陵如姑溪寄之五首 其五
释德洪（宋代）

举世誇君笔语，雾豹渠知一斑。莫问人间非是，且看醉里江山。
玄元皇帝应角贺圣祚无疆
殷寅（唐代）

应历生周日，脩祠表汉年。复兹秦岭上，更似霍山前。

昔赞神功启，今符圣祚延。已题金简字，仍访玉堂仙。

睿祖光元始，曾孙体又玄。言因六梦接，庆叶九龄传。

北阙心超矣，南山寿固然。无由同拜庆，窃抃贺陶甄。